Cabugao, Ilocos Sur – Naaramid ti panagmiting ken canvassing ti popularity contest ti Federation of Barangay Nutrition Scholars ti Probinsia ti Ilocos Sur nga idauluan ni Ms. Widna G. Galuardo, Federation President, BNS Galimuyod iti Hulio 24, 2012 iti Multipurpose Pavement ti Barangay Bonifacio, Cabugao, Ilocos Sur.
Segun ken ni Ms. Galuardo, pinilida ti Brgy. Bonifacio a “venue” ti mitingda ta kayatda a makita ti ili a Cabugao a paggapgapuan dagiti agab-abak ti nadumaduma a pasalip ti benneg-probinsial a pakairamanan ita ni Ms. Macrina I. Saturno, napili nga Outstanding BNS ti Region 1 ti 2011.
Innayon ti FBNS President a kalpasan ti BNS Congress idiay Baluarte, Vigan City inton Hulio 30, 2012, agsublidanto ditoy Cabugao nga ag-Lakbay Aral ta kayatda a pasiaren dagiti Coastal Barangays ken tourist destinations partikular ti Barangay Dardarat a nangabak ti Likas Yaman Awardee iti Region 1 itay kallabes.
“Full force ti barangay officials a nangpasangbay ken nadanonmi. Napintas, nadalus, napasig ti umili ditoy. Agbagay ti naprogreso nga ili ken multi-awardee kas ken ni Macrina.” innayonna pay.
“Nalawa ti space ditoy ket mayat ti backyard gardening. Napintas gayam ti barangay ken ili ni BNS Regional Winner,” imbatad met ni FBNS Chita Piniera ti ili ti Sta. Catalina.
“Agsublitayto ta explore-entayo ti agdindinamag a coastal area-da,” kuna met ni FBNS President Virginia Quitevis ti ili a Caoayan. “Nalaing nga agidaulo ti Apo Mayor ken Brgy. Captain ditoy.”
“Balligi ni Macrina, balligi ti barangay ken Municipal Nutrition Council nga idauluan ni Mayor Ediboy,” kastoy met ti inyebkas ni Miss Edith Castillo, Assistant Provincial Agriculturist. Pinusganna ni BNS Regional Winner Macrina I. Saturno a nagsarita no ania dagiti inaramidna a nangabakanna.
“Agyamankami unay kakabsat ta mapadayawankami a mangsangaili kadakayo. Kakibinmi ti LGU ken barangay a kaduayo a mangpasayaat pay ti nutrision iti masakupantayo,” impeksa met ni Brgy. Captain Valentin S. Tuyor, Jr. ti Barangay Bonifacio kadagiti bisitada.
Iti pannakabilang ti nagyan ti urna, inyalat manen ti Cabugao ti MS. BNS 2011 ket asideg a nakasalisalna ti FBNS ti San Vicente, Ilocos Sur. Makoronaanto ti Reyna ti FBNS-Ilocos Sur idiay Baluarte, Vigan City inton Hulio 30, 2012.
Dagiti sumaganad ti FBNS ti kada ili a nagatendar:
- Macrina Saturno, Cabugao
- Marianne Valle, San Juan
- Marilou Lumandas, Magsingal
- Perla Tabalina, Sto. Domingo
- Vilma Joson, San Vicente
- Chita Piniera, Sta. Catalina
- Amalia Rivera, Sta. Lucia
- Virginia Quitevis, Caoayan
- Emerenciana Cuaresma, Tagudin
- Gemma Valdez, San Esteban
- Natividad Arenas, Sta. Cruz
- Merlinda Bitania, Sta.Maria
- Dolores Lazarte, Narvacan
- Meriam Arola, Banayoyo
Imbagian met da DA Assistant PA Edith Castillo; Ms. Bernadette A. Mauricio, Staff ken Ms. Alma S. Castillo, Staff ti Provincial Nutrition Council ti Ilocos Sur ken ni Mrs. Joenah G. Sevilleja, MNAO-Designate ti ili a Cabugao, Ilocos Sur. Nagatendar met dagiti BNS ti nadumaduma a barangay ti Munisipalidad iti nasao a pasamak. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn glg_Latn grn_Latn umb_Latn lij_Latn taq_Latn vec_Latn scn_Latn taq_Latn grn_Latn grn_Latn vec_Latn kea_Latn sag_Latn zsm_Latn ilo_Latn